కిమిడి కళా వెంకటరావు

కిమిడి కళావెంకటరావు ఆంధ్రప్రదేశ్ శాసనసభ్యుడు, తెలుగుదేశం పార్టీ నాయకుడు. అతను ఆంధ్రప్రదేశ్ రాష్ట్ర విభజన జరిగిన తరువాత తెలుగుదేశం పార్టీ ఆంధ్రప్రదేశ్ విభాగానికి అధ్యక్షునిగా నియమింపబడ్డాడు.
జీవిత విశేషాలు
కిమిడి కళావెంకటరావు శ్రీకాకుళం జిల్లా రేగిడి గ్రామ వాస్తవ్యుడు. అతను  1952 జూలై 1న జన్మించాడు. బి.ఎ., బి.ఎల్ డిగ్రీలను చదివాడు. 1983లో తెలుగుదేశం పార్టీ ఆవిర్భావంతో పార్టీలోకి చేరాడు. 1983, 1985, 1989, 2004 ఎన్నికలలో ఉణుకూరు శాసనసభ నియోజకవర్గం నుండి నాలుగు సార్లు శాసన సభ్యునిగా తెలుగుదేశం పార్టీ తరపున గెలుపొందాడు. తెలుగుదేశం ప్రభుత్వాలలో వాణిజ్యపన్నులు, పురపాలక, హోం శాఖలలో మంత్రిగా పనిచేసాడు. తిరుపతి తిరుమల దేవస్థానం చైర్మన్‌గా బాధ్యతలు నిర్వహించారు. 1998 నుండి 2004 వరకు రాజ్యసభ సభ్యునిగా వ్యవహరించాడు. 2009 శాసనసభ ఎన్నికలలో చిరంజీవి నేతృత్వంవహించిన ప్రజారాజ్యం పార్టీలోకి చేరాడు.  2009లో ఉణుకూరు నియోజకవర్గం ఇతర నియోజకవర్గాలలో విలీనం అయ్యేసరికి అతను ఎచ్చెర్ల శాసనసభా నియోజకవర్గం నుండి ప్రజారాజ్యం అభ్యర్థిగా పోటీ చేసి కాంగ్రెస్ అభ్యర్థి మీసాల నీలకంఠం చేతిలో ఓడిపోయాడు. తిరిగి తెలుగుదేశం పార్టీలోనికి రావాలని ఉన్నా కొన్ని కారణాల మూలంగా రాలేకపోయాడు. 2012 నుండి ప్రజారాజ్యం పార్టీని వదిలిపెట్టి 2 సంవత్సరముల పాటు ఏ రాజకీయపార్టీలో క్రయాశీలకంగా వ్యవహరించలేదు. 2014 అసెంబ్లీ ఎన్నికలలో తిరిగి ఎచ్చెర్ల శాసనసభా నియోజకవర్గం నుండి తెలుగుదేశం పార్టీ అభ్యర్థిగా పోటీ చేసి గెలుపొందాడు

నిర్వహించిన పదవులు
 పురపాలక శాఖామాత్యులు, ఆంధ్రప్రదేశ్ ప్రభుత్వం.
 వాణిజ్యపన్నుల శాఖామాత్యులు, ఆంధ్రప్రదేశ్ ప్రభుత్వం.
 హోం శాఖామాత్యులు, ఆంధ్రప్రదేశ్ ప్రభుత్వం.
 శక్తి వనరుల శాఖామాత్యులు, ఆంధ్రప్రదేశ్ ప్రభుత్వం.
 రాజ్యసభ సభ్యుడు 
మూలాలు

బయటి లంకెలు
 Kimidi Kalavenkatarao,కిమిడి కళావెంకటరావు
 Kimidi Kala Venkatarao Takes Oath as AP Cabinet Minister
 

వర్గం:తెలుగుదేశం పార్టీ అధ్యక్షులు
వర్గం:తెలుగుదేశం పార్టీ రాజకీయ నాయకులు
వర్గం:1952 జననాలు
వర్గం:జీవిస్తున్న ప్రజలు
వర్గం:పార్టీలు ఫిరాయించిన రాజకీయ నాయకులు